रायपुर. बमुश्किल दस दिन दूर रह गए मानसून के पहले शहर को डूबने से बचाने की तैयारियों में नगर निगम इस बार भी फिसड्डी साबित होने वाला है। पिछले साल बारिश के पानी में डूबे इलाकों में बचाव की तैयारियों का भास्कर ने मंगलवार को जायजा लिया, तो सारी पोल सामने आ गई। प्रभावित लोगों से सालभर पहले किए गए बड़े-बड़े वादों को महापौर, आयुक्त सबने भुला दिया। न नाले बने, न नालों की सफाई हुई। जो प्लान बने वे भी कागजों में बने और कागजों में ही अटक गए।
अरमान नाले के चौड़ीकरण का करोड़ों रुपए का टेंडर हुआ, पर नाला नहीं बना। क्योंकि एक पार्षद उसके खिलाफ थे। इस नाले की वजह से पांच हजार से ज्यादा लोगों के घरों में इस साल भी नाली का गंदा पानी भरने का खतरा है। तालाब बन जाने वाले प्रोफेसर कॉलोनी इलाके में पानी की निकासी के लिए नाले का काम अब तक चल रहा है।
आधा दर्जन से ज्यादा स्थानों पर निगम अब जाकर नाले खोद रहा है। मानसून की झड़ी के पहले इन कामों का पूरा होना मुश्किल है। भास्कर की टीम ने मंगलवार को शहर के उन सारे इलाकों का दौरा किया, जो पिछले साल कई फीट पानी में डूबे हुए थे। इनमें से ज्यादातर में हालात पिछले साल जैसे ही हैं। जहां उपाय हुए भी हैं, उनकी उपयोगिता को लेकर इलाके के लोगों को अभ ी से शक है।
हर साल की तरह निगम इस साल भी मई के अंत में जागा। जबकि प्रभावित इलाकों की समस्या से लेकर उनके उपाय तक का प्लान पिछले साल की बारिश के बाद ही बन गया था। 1६ जून के आसपास मानसून के राजधानी में पहुंचने की उम्मीद है। उससे पहले प्री मानसून बारिश शुरू हो जाएगी।
जागे भी तो देर से
निगम ने अब नालों और नालियों की सफाई शुरू की है। बांस टाल में नाले की सफाई के लिए सड़क खोद दिया गया है। इसी तरह शंकरनगर में चोक हुए नाले के लिए सड़क की खुदाई की जा रही है। स्टेशन रोड पर भी नाले की चौड़ाई को बढ़ाने का काम पंद्रह दिन पहले ही शुरू हुआ है। ऐन बारिश से पहले निगम के जागने से सवाल खड़े हो गए हैं। नालों की सफाई और पानी निकासी के लिए मई के आखिर तक काम पूरा हो जाना चाहिए।
समस्या ये है
-घरों की अपेक्षा सड़कों की ऊंचाई ज्यादा
- तालाब का ओवर फ्लो रोकने कोई पुख्ता उपाय नहीं
-इस बार भरेगा राधास्वामी नगर
-बनाई जा रही नाली सतह से ऊपर
ये होना था
तालाब का ओवरफ्लो रोकने के लिए उसके चारों तरफ बाउंड्रीवॉल बनाई जानी थी। महाराजबंद तालाब की सफाई होनी थी, ताकि पानी ओवरफ्लो न हो। कॉलोनी की हर गली में पर्याप्त व गहरी नालियां बनाने का वादा किया गया था।
ये हुआ
तालाब का ओवर फ्लो रोकने और पानी की निकासी के लिए सिर्फ एक बड़ा नाला बनाया जा रहा है। बारिश चालू होने के पहले नाले का काम पूरा हो जाने का दावा निगम ने किया है।
समस्या ये है
- अरमान नाले के पानी की निकासी नहीं
-राजातालाब का पानी बस्ती में घुसता है
-कॉलोनी के बीच का नाला कई जगह ब्लॉक
-छोटी नालियों की गहराई पर्याप्त नहीं
-नालियों की नियमित सफाई भी नहीं
ये होना था
राजा तालब बस्ती और न्यू शांति नगर में पानी भरने की मुख्य वजह अरमान नाला है। शहर के आधे हिस्से से पानी इस नाले पर आता है। दबाव ज्यादा होने व नाले की चौड़ाई कम होने से पानी ओवरफ्लो होकर बस्ती में घुस जाता है।
ये हुआ
अरमान नाले का काम अब तक शुरू नहीं हो पाया है। इसकी चौड़ाई बढ़नी थी। इसके लिए टेंडर जारी हुआ पर पड़ोसी वार्ड के पार्षद की आपत्ति के बाद काम रोक दिया गया। नाले की नियमित सफाई न होने से मलबा भी जाम है।
असर
इलाके में जलभराव की समस्या की मूल वजह पानी की निकासी नहीं होना था। नाला बनने से पानी नहीं भरने का दावा किया जा रहा है। नाले की चौड़ाई को लेकर संशय है। यह बारिश में ही पता चलेगा कि नाला कितना कारगर है। आशंका यह भी है कि इससे राधास्वामी नगर में फिर पानी भरेगा।
पार्षद ने कहा
विजेता मन्नू यादव, वामन राव लाखे वार्ड
बसाहट सतह से नीचे होने से पानी निकलने के लिए ढाल नहीं मिल पाता। फिर भी कॉलोनी से होते हुए नाले का निर्माण कराया जा रहा है। इस साल पानी नहीं भरेगा, ऐसी उम्मीद है। तालाब से ओवरफ्लो रोकने के लिए निगम से बजट की मांग की जाएगी।
असर
तेज बारिश हुई तो राजातालाब, न्यू शांतिनगर, शांतिनगर समेत आसपास के एक बड़े इलाके में इस साल भी पानी भरना तय है। इसकी वजह यह है कि नाले की चौड़ाई नहीं बढ़ाई जा सकी है। ऊपर से बारिश सिर पर आ गई है, फिर भी मलबा हटाने के प्रयास नहीं नजर आ रहे।
पार्षद ने कहा
आशा इजराइल जोसेफ, लाल बहादुर शास्त्री वार्ड रेलवे ट्रैक के नीचे अरमान नाले पर पानी निकासी के लिए बने ८ नाले पर्याप्त नहीं हैं। दूसरी जगह पर भी निकासी बनाने की जरूरत है। इसके लिए ५ साल पहले निगम व कलेक्टर से मांग की थी। आश्वासन भी मिला, पर काम नहीं दिख रहा।
कलेक्टर से आश्वासन मिला था, लेकिन मामला कहां तक पहुंचा इसकी जानकारी नहीं है। इसमें रेलवे की अनुमति मिलने के बाद ही योजना आगे बढ़ सकती है। तेज बारिश हुई तो इलाके में फिर पानी भरेगा।
काली माता वार्ड, पंडरी समस्या ये है
-बस्ती के पीछे से आने वाले पानी को रोकने की व्यवस्था
-घरों में पांच फीट तक पानी भरता है
-नाले के ऊपर बन गए मकान
ये होना था
रायपुर नगर निगम ने काली नगर सहित इस क्षेत्र से लगे हुए अन्य सात वार्डो के लिए राजातालाब से जगन्नाथ नगर तक नाले की चौड़ाई बढ़ाने के लिए आठ करोड़ रुपए स्वीकृत किए थे। योजना अभी टेंडर की प्रक्रिया में ही अटकी हुई है।
ये हुआ
नाले की चौड़ाई बढ़ाने का काम अब तक शुरू नहीं हो पाया है।
असर
कालीनगर इलाके में इस साल फिर पानी भरने का खतरा। लोग परेशान हैं, क्योंकि पिछले साल मेयर द्वारा किया गया वादा सालभर बाद भी पूरा नहीं हो पाया है।
महापौर का दावा, हमारी तैयारी पूरी
सवाल : इस साल पानी न भरे इसकी क्या तैयारी है?
जवाब : तैयारी हमने बहुत पहले ही शुरू कर दी है। स्थायी समाधान के लिए योजनाएं बनाई गई हैं और उस पर काम शुरू हो गया है।
सवाल : प्रोफेसर कॉलोनी में हर साल पानी भर रहा है। क्या उपाय किए जा रहे हैं?
जवाब : प्रोफेसर कॉलोनी में ज्यादातर खाली प्लॉट में पानी भरता है। पानी निकासी के लिए नाला निर्माण कराया जा रहा है।
सवाल : अरमान नाले की समस्या का कोई स्थायी समाधान नहीं निकाला गया?
जबाव : इंद्रावती कॉलोनी, राजातालाब आदि सात-आठ वार्ड के लिए दिक्कत बने अरमान नाले की समस्या दूर करने के लिए 8 करोड़ रुपए की योजना एमआईसी में मंजूर की गई थी। सभापति की वजह से ठेकेदार ने काम वापस ले लिया। अब इसे दोबारा एमआईसी में पास कराकर काम कराया जा रहा है। इससे नाले की चौड़ाई एक समान हो जाएगी और पानी नहीं भरेगा।
सवाल : अन्य कई इलाके भी बारिश में डूब जाते हैं। उनके लिए क्या हुआ?
जवाब : धरमनगर की समस्या हमने खत्म कर दी। पिछले साल से वहां पानी नहीं भर रहा है। चंडी नगर को हमने कबीर नगर में शिफ्ट कर दिया है। अन्य जगहों पर ज्यादा दिक्कत नहीं है। ज्यादा पानी गिरने पर थोड़ी देर पानी रुकता है फिर निकल जाता है।
पार्षद ने कहा नंदावरी साहू, काली माता वार्ड
नाले की चौड़ाई बनाने बढ़ाने के लिए नगर निगम से बजट स्वीकृत हुआ है। नाले पर कॉलोनी बसी होने से पानी भरने की समस्या रहती है। इलाका अरमान नाले के लेवल से नीचे बसा हुआ है। इस साल मानसून से पहले नाले की सफाई काम चल रहा है। निकासी होने से पानी नहीं भरेगा। तालाब से ओवरफ्लो रोकने बाउंड्री व पार के लिए बजट की मांग निगम से की जाएगी।
कौन जिम्मेदार
बारिश के पहले नालों की सफाई का जिम्मा
नगर निगम का ही था। ज्यादातर बड़े नालों की सफाई अब तक नहीं हो पाई है। नाले गंदगी, प्लास्टिक के कचरे से जाम हैं। निगम की तैयारी का एक उदाहरण मंगलवार को शहीद स्मारक के पास मिला। जीई रोड पर जाम होने वाले पानी को निकालने के लिए निगम ने कई महीनों पहले शहीद स्मारक से लगकर एक नाला बनाया था। नाला बनाए जाने के बाद से निगम ने उस पर ध्यान
नहीं दिया। सीमेंट के मलबे से लेकर ढेर सारा कचरा उसमें जाम था। इसे निकालने के लिए जेसीबी मशीन की मदद लेनी पड़ी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva bho_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva awa_Deva mai_Deva hin_Deva kas_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva